Fiaink a csoportkör záró napja előtt 3 győzelemmel s 5 vereséggel a csoport 7. helyén állnak. Holnap a 4. helyen tanyázó házigazda kínai csapat lesz a mieink ellenfele. A srácok előtt a tegnap legyőzött francia csapat áll 4-4-gyel, mögöttük Németország és Uruguay áll 2-2 győzelemmel. A franciák a csoportot veretlenül vezető, sőt, azt az utolsó forduló eredményeitől függetlenül már megnyerő litvánokkal játszanak, a mieinket 18-13-ra legyőző németek a nyeretlen indonéz csapattal csapnak össze, Uruguay pedig - amelyet 21-12-re vertek fiaink - Puerto Rico ellen zár. Izgalmas vasárnapnak nézünk tehát elébe.